“Nukus” erkin iqtisodiy zonasini tashkil etish chora-tadbirlari toʻgʻrisida
(decree, 2019-09-04)

Qoraqalpogʻiston Respublikasining ishlab chiqarish va resurs salohiyatini kompleks rivojlantirish, mineral xomashyo va qishloq xoʻjaligi resurslarini chuqur qayta ishlash orqali yuqori texnologik va eksportbop mahsulot ishlab chiqarishlarini tashkil etishga toʻgʻridan-toʻgʻri investitsiyalarni jalb qilish uchun qulay shart-sharoitlar yaratish hamda shu asosda respublikamizning eksport hajmlarini oshirish, yangi ish oʻrinlari tashkil etish hamda hudud aholisi farovonligini yuksaltirish maqsadida: 1. Qoraqalpogʻiston Respublikasi Joʻqorgʻi Kengesi, Oʻzbekiston Respublikasi Investitsiyalar va tashqi savdo vazirligi, Iqtisodiyot va sanoat vazirligi hamda Moliya vazirligining “Nukus-farm” erkin iqtisodiy zonasini “Nukus” erkin iqtisodiy zonasiga (keyingi oʻrinlarda — “Nukus” EIZ) aylantirish toʻgʻrisidagi taklifiga rozilik berilsin. 2. Quyidagilar “Nukus” EIZning asosiy vazifalari va faoliyat yoʻnalishlari etib belgilansin: tashqi bozorlarda talab kuchli boʻlgan va import oʻrnini bosuvchi, yuqori qoʻshilgan qiymatga ega mahsulotlar ishlab chiqarish boʻyicha zamonaviy ishlab chiqarishlarni tashkil qilish uchun toʻgʻridan-toʻgʻri xorijiy va mahalliy investitsiyalarni jalb etish; Qoraqalpogʻiston Respublikasining ishlab chiqarish va resurs salohiyatidan, shu jumladan keyinchalik qayta ishlash maqsadida dorivor oʻsimliklar xomashyosini oʻziga xos tabiiy sharoitlarda yetishtirish imkoniyatidan kompleks hamda samarali foydalanishni taʼminlash; meva-sabzavot va qishloq xoʻjaligi mahsulotlarini chuqur qayta ishlash, saqlash va qadoqlash, shuningdek, toʻqimachilik, poyabzal va charm-galantereya, oziq-ovqat, elektrotexnika, mashinasozlik, avtomobilsozlik, kimyo sanoati, qurilish materiallari tarmoqlarida, birinchi navbatda belgilangan tartibda tashkil etilgan plantatsiyalarda yetishtirilgan dorivor oʻsimliklar xomashyosi va dorivor preparatlar (substansiyalar) negizida yuqori qoʻshilgan qiymatli zamonaviy farmatsevtika mahsulotlari va dori vositalarini ishlab chiqarish boʻyicha yangi korxonalar tashkil etish; mahalliy xomashyo va materiallar negizida ishlab chiqarishlarni tashkil etish boʻyicha mustahkam kooperatsiya aloqalarini oʻrnatish, shuningdek, sanoat kooperatsiyasini rivojlantirish asosida erkin iqtisodiy zonalar ishtirokchilari oʻrtasida yuqori texnologiyali mahsulotlar ishlab chiqarishni mahalliylashtirish jarayonlarini chuqurlashtirish; “Nukus” EIZ hududida ishlab chiqarish, muhandislik-kommunikatsiya, yoʻl-transport va ijtimoiy infratuzilmani jadal rivojlantirish, shuningdek, ushbu hududda sifatli logistika xizmatlari koʻrsatish boʻyicha zamonaviy infratuzilmani shakllantirish; “Nukus” EIZning ixtisoslashgan kadrlarga boʻlgan joriy va istiqboldagi ehtiyojlaridan kelib chiqib, yuqori malakali mutaxassislarni, shu jumladan ularning “Nukus” EIZ hududida joylashgan korxonalarda ishlab chiqarish amaliyotini oʻtashi orqali tayyorlashda qatnashish; dorivor oʻsimliklar xomashyosi introduksiyasi va kultivatsiyasini oʻrganish boʻyicha tajriba-sinov laboratoriyalariga ega ilmiy-tadqiqot markazlarini tashkil etish. 3. Belgilansinki: “Nukus” EIZning faoliyat yuritish muddati 30 yilni tashkil etadi va ushbu muddat keyinchalik uzaytirilishi mumkin; “Nukus” EIZ hududida alohida soliq va bojxona tartiblari amal qiladi. 4. “Nukus” EIZ ishtirokchilariga Oʻzbekiston Respublikasi Prezidentining 2016-yil 26-oktabrdagi “Erkin iqtisodiy zonalar faoliyatini faollashtirish va kengaytirishga doir qoʻshimcha chora-tadbirlar toʻgʻrisida”gi PF-4853-son Farmonining 3, 4 va 5-bandlari qoidalari tatbiq etilsin. 5. Qoraqalpogʻiston Respublikasi Vazirlar Kengashi Oʻzbekiston Respublikasi Qurilish vazirligi hamda Investitsiyalar va tashqi savdo vazirligi bilan birgalikda uch oy muddatda “Nukus” EIZning bosh rejasi belgilangan tartibda ishlab chiqilishini va tasdiqlanishini taʼminlasin. 6. Qoraqalpogʻiston Respublikasi Vazirlar Kengashi Oʻzbekiston Respublikasi Investitsiyalar va tashqi savdo vazirligi, Yer resurslari, geodeziya, kartografiya va davlat kadastri davlat qoʻmitasi, Qurilish vazirligi, Ekologiya va atrof muhitni muhofaza qilish davlat qoʻmitasi bilan birgalikda ikki oy muddatda “Nukus” EIZ hududlarining chegaralarini belgilashni nazarda tutuvchi hukumat qarori loyihasini Oʻzbekiston Respublikasi Vazirlar Mahkamasiga kiritsin. 7. “Nukus-farm” EIZ direksiyasi” davlat unitar korxonasi “Nukus” EIZ direksiyasi” davlat unitar korxonasi deb qayta nomlansin va unga “Nukus” EIZ faoliyatini operativ boshqarish funksiyasi yuklatilsin. 8. Belgilansinki: “Nukus-farm” EIZ direksiyasi” davlat unitar korxonasining huquq va majburiyatlari belgilangan tartibda “Nukus” EIZ direksiyasi” davlat unitar korxonasiga oʻtadi; “Nukus-farm” erkin iqtisodiy zonasi ishtirokchilari qoʻshimcha tartib-taomillardan oʻtmagan holda “Nukus” EIZ ishtirokchisi maqomiga ega boʻladi va ular uchun qonunchilikda avval nazarda tutilgan imtiyozlar va preferensiyalar saqlab qolinadi. 9. Qoraqalpogʻiston Respublikasi Vazirlar Kengashi Oʻzbekiston Respublikasi Investitsiyalar va tashqi savdo vazirligi, Moliya vazirligi, Iqtisodiyot va sanoat vazirligi, Uy-joy kommunal xizmat koʻrsatish vazirligi, Transport vazirligi huzuridagi Avtomobil yoʻllari qoʻmitasi, “Hududiy elektr tarmoqlari” AJ, “Oʻztransgaz” AJ bilan birgalikda “Nukus” EIZni muhandislik-kommunikatsiya, yoʻl-transport va ishlab chiqarish infratuzilmasi bilan taʼminlash yuzasidan takliflarni ularning aniq moliyalashtirish manbalarini koʻrsatgan holda ikki oy muddatda Vazirlar Mahkamasiga kiritsin. 10. Oʻzbekiston Respublikasi Investitsiyalar va tashqi savdo vazirligi: ikki oy muddatda manfaatdor vazirliklar va idoralar bilan birgalikda Qoraqalpogʻiston Respublikasining mavjud mineral-xomashyo resurslarini inobatga olgan holda, import tarkibini har tomonlama tahlil qilish asosida “Nukus” EIZ hududida import oʻrnini bosuvchi va eksportga yoʻnaltirilgan tayyor mahsulotlar, materiallar va butlovchi buyumlar turlarini ishlab chiqaruvchi korxonalarni joylashtirish boʻyicha dasturlar ishlab chiqilishini taʼminlasin; Oʻzbekiston Respublikasi Moliya vazirligi, Iqtisodiyot va sanoat vazirligi bilan birgalikda har yili Oʻzbekiston Respublikasining Investitsiya dasturini shakllantirishda ularga “Nukus” EIZning muhandislik-kommunikatsiya, yoʻl-transport va ishlab chiqarish infratuzilmasini rivojlantirish boʻyicha loyihalarning belgilangan tartibda kiritilishini nazarda tutsin. 11. Oʻzbekiston Respublikasi Prezidentining ayrim farmonlariga ilovaga muvofiq oʻzgartirishlar kiritilsin. 12. Oʻzbekiston Respublikasi Investitsiyalar va tashqi savdo vazirligi manfaatdor vazirliklar va idoralar bilan birgalikda bir oy muddatda qonun hujjatlariga ushbu Farmondan kelib chiqadigan oʻzgartirishlar va qoʻshimchalar toʻgʻrisida Vazirlar Mahkamasiga takliflar kiritsin. 13. Mazkur Farmonning ijrosini nazorat qilish Oʻzbekiston Respublikasi Bosh vazirining oʻrinbosari E.M. Gʻaniyev va Qoraqalpogʻiston Respublikasi Joʻqorgʻi Kengesi raisi M.T. Yerniyazov zimmasiga yuklansin. 1. Oʻzbekiston Respublikasi Prezidentining 2017-yil 3-maydagi “Nukus-farm”, “Zomin-farm”, “Kosonsoy-farm”, “Sirdaryo-farm”, “Boysun-farm”, “Boʻstonliq-farm” va “Parkent-farm” erkin iqtisodiy zonalarini tashkil etish toʻgʻrisida”gi PF-5032-son Farmonida: a) nomidan “Nukus-farm” soʻzlari chiqarib tashlansin; b) preambuladan “Qoraqalpogʻiston Respublikasi” soʻzlari chiqarib tashlansin; v) 1-banddan “Qoraqalpogʻiston Respublikasi Vazirlar Kengashi”, “Nukus-farm” va “Nukus-farm” EIZ” soʻzlari chiqarib tashlansin; g) 2-bandda: birinchi xatboshidan “Nukus-farm” EIZ” soʻzlari chiqarib tashlansin; ikkinchi xatboshidan “Qoraqalpogʻiston Respublikasi” soʻzlari chiqarib tashlansin; d) 3-bandning ikkinchi va uchinchi xatboshilaridan, 4, 9, 10, 14, 15, 18, 19 va 20-bandlardan “Nukus-farm” EIZ” soʻzlari chiqarib tashlansin; e) 8-bandda: birinchi xatboshidan “Qoraqalpogʻiston Respublikasi Vazirlar Kengashi” soʻzlari chiqarib tashlansin; ikkinchi xatboshidan “Nukus-farm” EIZ” soʻzlari chiqarib tashlansin; j) 11 va 13-bandlardan “Qoraqalpogʻiston Respublikasi Vazirlar Kengashi” va “Nukus-farm” EIZ” soʻzlari chiqarib tashlansin; z) 16-bandda: ikkinchi xatboshidan “Qoraqalpogʻiston Respublikasi Vazirlar Kengashi” va “Nukus-farm” EIZ” soʻzlari chiqarib tashlansin; uchinchi xatboshidan “Nukus-farm” EIZ” soʻzlari chiqarib tashlansin; i) 17-bandda: ikkinchi xatboshidan “Qoraqalpogʻiston Respublikasi Vazirlar Kengashi” va “Nukus-farm” EIZ” soʻzlari chiqarib tashlansin; uchinchi xatboshidan “Nukus-farm” EIZ” soʻzlari chiqarib tashlansin. 2. Oʻzbekiston Respublikasi Prezidentining 2018-yil 12-apreldagi “Sirdaryo” erkin iqtisodiy zonasini tashkil etish chora-tadbirlari toʻgʻrisida”gi PF-5412-son Farmonining 8-bandidan “Nukus-farm” soʻzlari chiqarib tashlansin.